
Uznesenie Mestský súd Bratislava III vo veci konania o zosúladenie údajov v obchodnom registri so skutočným právnym stavom pri obchodnej spoločnosti fibi finance s.r.o., Zuzany Chalupovej 3981/8A, Bratislava mestská časť Petržalka 851 07, IČO: 53 130 367, takto rozhodol: I. Pri obchodnej spoločnosti fibi finance s.r.o., Zuzany Chalupovej 3981/8A, Bratislava - mestská časť Petržalka 851 07, IČO: 53 130 367, zapísanej v obchodnom registri tunajšieho súdu oddiel: Sro, vložka č. 146134/B súd vymazáva z obchodného registra: VII. Štatutárny orgán: konateľ Meno a priezvisko: Michal Vranec Bydlisko: Y. XXXXX/XX Názov obce: H. PSČ: XXX XX Štát: Slovenská republika Dátum narodenia: XX.X.XXXX Rodné číslo: XXXXXXXXXX Vznik funkcie: 10.6.2022 Zánik funkcie: 3.12.2023 II. Súd ukladá obchodnej spoločnosti fibi finance s.r.o., Zuzany Chalupovej 3981/8A, Bratislava - mestská časť Petržalka 851 07, IČO: 53 130 367 povinnosť zaplatiť súdny poplatok vo výške 50.- Eur v lehote 3 dní od doručenia tohto uznesenia. odôvodnenie: 1. Dňa 16.11.2023 bol na tunajší súd doručený podnet Michala Vraneca, Y. XX, XXX XX H., právne zast. RV IURIS Advokátska kancelária, Osvetová 24, 821 05 Bratislava, IČO: 53 540 476 na začatie konania o zosúladenie údajov v obchodnom registri so skutočným právnym stavom pri obchodnej spoločnosti fibi finance s.r.o., Zuzany Chalupovej 3981/8A, Bratislava - mestská časť Petržalka 851 07, IČO: 53 130 367, v ktorom podnecovateľ uvádza, že sa listom zo dňa 26.7.2023 vzdal funkcie štatutárneho orgánu v predmetnej spoločnosti, pričom písomne vyhotovené a overené vzdanie sa funkcie konateľa zaslal doporučene na adresu sídla spoločnosti zapísanú v obchodnom registri, pričom zásielka sa vrátila späť neprevzatá. Ako dôkaz priložil vzdanie sa funkcie konateľa, ktoré podpísal vlastnoručne pred notárom povereným koncipientom dňa 28.07.2023 a vrátenú doporučenú zásielku. Súd zo sledovania zásielky prostredníctvom Slovenskej pošty zistil, že zásielka č. M. bola podaná dňa 31.7.2023 na pošte Bratislava 24, dňa 2.8.2023 vrátená odosielateľovi z dôvodu, že adresát je neznámy. Keďže dňa 2.8.2023 sa zásielka dostala do sféry dispozície spoločnosti na adresu zapísanú v obchodnom registri, pričom iná adresa spoločnosti známa nie je, súd považoval dátum 2.8.2023 za deň doručenia vzdania sa funkcie konateľa spoločnosti. Spoločnosť teda mala objektívnu možnosť oboznámiť sa s obsahom zásielky.
2. Mestský súd Bratislava III je príslušný registrový súd (ďalej len „registrový súd“) v konaní o zosúladenie údajov v obchodnom registri so skutočným právnym stavom podľa § 278 písm. b) zákona č. 161/2015 Z. z. Civilný mimosporový poriadok v znení neskorších predpisov (ďalej len „CMP“). 3. Podľa § 18n ods. 2 písm. c) zákona č. 371/2004 Z. z. o sídlach a obvodoch súdov Slovenskej republiky v znení neskorších predpisov od 1. júna 2023 prechádza výkon súdnictva v obchodnoprávnych veciach vrátane vecí podľa § 23 a § 26 až 29 Civilného sporového poriadku v znení účinnom od 1. júna 2023 a agendy konkurzu, reštrukturalizácie, oddlženia a obchodného registra z Okresného súdu Bratislava I, Okresného súdu Bratislava II, Okresného súdu Bratislava IV a Okresného súdu Bratislava V na Mestský súd Bratislava III. 4. Podľa § 289 zákona č. 161/2015 Z. z. CMP konaním o zosúladenie údajov sa má dosiahnuť zhoda zápisu v obchodnom registri so skutočným právnym stavom inak, ako na základe návrhu na zápis údajov do obchodného registra. 5. Podľa § 290 zákona č. 161/2015 Z. z. CMP návrh na začatie konania o zosúladenie údajov môže podať každý, kto má právny záujem na správnosti údajov zapísaných v obchodnom registri alebo každý, koho sa zapísané údaje týkajú, najmä spoločník zapísanej osoby alebo člen štatutárneho orgánu zapísanej osoby. 6. Podľa § 24 zák. č. 161/2015 Z. z. CMP konanie je začaté doručením návrhu na začatie konania súdu alebo vydaním uznesenia o začatí konania. 7. Podľa § 292 ods. 1 zák. č. 161/2015 Z. z. CMP účastníkmi konania o zosúladenie údajov sú navrhovateľ, zapísaná osoba a osoba, ktorej údaje majú byť do obchodného registra zapísané alebo z obchodného registra vymazané. 8. Podľa § 294 ods. 1 zák. č. 161/2015 Z. z. CMP návrh na začatie konania alebo uznesenie o začatí konania doručí registrový súd účastníkom a vyzve ich, aby sa vyjadrili, či s vykonaním zápisu údajov do obchodného registra súhlasia, alebo aby uviedli skutkové tvrdenia alebo právne dôvody, ktoré bránia vykonaniu zápisu. 9. Podľa § 297 ods. 1 zák. č. 161/2015 Z. z. CMP súd rozhoduje uznesením. 10. Podľa § 297 ods. 2 zák. č. 161/2015 Z. z. CMP zápis údajov do obchodného registra vykoná registrový súd v deň vydania uznesenia. 11. Z § 294 ods. 1 zák. č. 161/2015 Z. z. CMP vyplýva povinnosť registrového súdu návrh na začatie konania doručiť účastníkom konania, ktorých okruh je vymedzený vo vyššie citovanom § 292 ods. 1 zák. č. 161/2015 Z. z. CMP a vyzvať ich, aby sa vyjadrili, či s vykonaním zápisu údajov do obchodného registra súhlasia, alebo aby uviedli skutkové tvrdenia alebo právne dôvody, ktoré bránia vykonaniu zápisu. 12. Z vykonaného dokazovania mal súd preukázané, že zapísaný Michal Vranec, Y. XX, XXX XX H. sa vzdal funkcie konateľa listom zo dňa 26.7.2023, doručeným do sféry dispozície spoločnosti na adresu zapísanú v obchodnom registri dňa 2.8.2023. 13. Registrový súd, na základe uvedeného uznesením zo dňa 25.4.2024 sp. zn. 23Exre/762/2023 začal konanie o začatí konania a súčasne vyzval účastníkov konania, aby sa v lehote 10 dní od doručenia výzvy vyjadrili, či s vykonaním zápisu údajov do obchodného registra súhlasia, alebo aby uviedli skutkové tvrdenia alebo právne dôvody, ktoré bránia vykonaniu zápisu. 14. Zapísaná osoba doručila dňa 10.7.2024 súhlasné stanovisko s vykonaním navrhovaných zmien. 15. Podľa § 66 ods. 2 zákona č. 513/1991 Zb. Obchodný zákonník v znení neskorších predpisov, ak zákon neustanovuje alebo spoločenská zmluva alebo stanovy neurčujú inak, je vzdanie sa funkcie účinné odo dňa prvého zasadnutia orgánu, ktorý je oprávnený vymenovať alebo zvoliť nového člena orgánu nasledujúceho po doručení vzdania sa funkcie; ak sa člen orgánu vzdá svojej funkcie na zasadnutí orgánu spoločnosti, ktorý je oprávnený vymenovať alebo zvoliť nového člena orgánu, je vzdanie sa funkcie účinné okamžite. Ak nedošlo k vzdaniu sa funkcie na zasadnutí orgánu spoločnosti, ktorý je oprávnený vymenovať alebo zvoliť nového člena orgánu, vzdanie sa funkcie musí byť písomné a listina s týmto obsahom musí byť vlastnoručne podpísaná v prítomnosti notára alebo ním povereného zamestnanca. Ak orgán spoločnosti, ktorý je oprávnený vymenovať alebo zvoliť nového člena orgánu spoločnosti, nezasadne ani do troch mesiacov od doručenia vzdania sa funkcie, je vzdanie sa funkcie účinné od prvého dňa nasledujúceho po uplynutí tejto lehoty. 16. O povinnosti zaplatiť súdny poplatok súd rozhodol v zmysle § 298 ods. 2 zák. č. 161/2015 Z. z. CMP. 17. Vzhľadom k tomu, že z obsahu súdneho spisu má registrový súd za preukázané, že pri obchodnej spoločnosti fibi finance s.r.o., Zuzany Chalupovej 3981/8A, Bratislava - mestská časť Petržalka 851 07, IČO: 53 130 367 je potrebné dosiahnuť zhodu zápisu v obchodnom registri so skutočným právnym stavom, súd rozhodol tak, ako je uvedené vo výroku tohto uznesenia.
Poučenie: Proti tomuto uzneseniu možno podať odvolanie do 15 dní odo dňa doručenia, na Mestskom súde Bratislava III, proti rozhodnutiu ktorého smeruje, a to vo dvoch vyhotoveniach. V odvolaní sa popri všeobecných náležitostiach, akými sú ktorému súdu je určené, kto ho robí, ktorej veci sa týka, čo sa ním sleduje, podpis, a ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania, uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy.

